**STIMATE DOMNULE PREFECT AL JUDEŢULUI BOTOŞANI - DAN NECHIFOR**

Prin prezenta, subsemnații, funcționari publici şi personal contractual din cadrul Instituției Prefectului-județul Botoșani, în considerarea dispozițiilor Legii nr. 153/2017 privind salarizarea personalului plătit din fonduri publice, vă înaintează prezentul

**MEMORIU**

prin care, constrânși de discriminările salariale existente în sistemul bugetar, suntem nevoiți să arătăm că, până în prezent, **nu s-a adoptat nici o măsură privitoare la salarizarea funcționarilor publici din cadrul instituțiilor prefectului**, astfel că, în prezent, **un funcționar public din instituția prefectului are un salariu considerabil mai mic decât un funcționar public din consiliul județean, primării și servicii publice deconcentrate.**

Considerăm că prezenta situație salarială reprezintă o discriminare a angajaților Instituției prefectului în raport cu salariații altor autorități și instituții publice – centrale sau locale – aparținând puterii legislative, executive sau judecătorești - cărora, an de an le-au fost mărite/majorate salariile prin diverse acte normative (ordonanțe de urgență), iar personalul salariat al Instituţiei Prefectului a rămas, de fiecare dată, neobservat, tratamentul salarial al acestuia fiind net diferit, nejustificat și disproporționat în raport cu celelalte categorii socio profesionale, motiv pentru care s-au produs și se produc următoarele consecințe:

**- Migrarea personalului specializat și calificat din structura de specialitate din cadrul instituțiilor prefectului către alte instituții sau autorități publice;**

**- Dificultatea încadrării posturilor vacante cu personal specializat din alte instituții sau autorități publice locale din cauza lipsei motivației salariale și a volumului mare de muncă;**

* + 1. **- Încadrarea posturilor vacante cu personal venind din mediul privat, care, de regulă, promovează greu concursurile de recrutare și necesită o perioadă destul de îndelungată de adaptare la specificul activității și rigorile funcției publice;**

**- Supraîncărcarea personalului existent cu volumul de lucrări preluat de la funcționarii care și-au încetat raporturile de serviciu cu consecințe negative asupra climatului organizațional.**

Subliniem faptul că activitatea desfășurată de funcționarii publici din instituțiile prefectului este una de ordin constituțional – art. 123 din Legea fundamentală a României - și reprezintă principalul mijloc juridic prin care GUVERNUL ROMÂNIEI își îndeplinește atribuțiile constituționale referitoare la conducerea administrației publice la nivel local, respectiv prin intermediul aparatului de specialitate al fiecărei instituții a prefectului, Guvernul, îndrumă, coordonează și verifică activitatea autorităților administrației publice locale și a serviciilor publice deconcentrate.

De asemenea, Guvernul, prin intermediul reprezentantului său în teritoriu, asigură și garantează respectarea legii pe plan local de către autoritățile administrației publice locale, atribuții constituționale care, sub aspect normativ, se realizează de către prefect, cu sprijinul personalului specializat din subordinea acestuia, pe cele două mari paliere: a) palierul care vizează exercitarea *tutelei administrative*, concretizată prin efectuarea controlului de legalitate asupra actelor administrative ale autorităților administrației publice locale, dar și asupra persoanelor (aleșilor locali) și b) palierul în care prefectul acționează ca reprezentant al Guvernului, pentru conducerea și coordonarea activității serviciilor publice deconcentrate ale ministerelor și ale altor autorități ale administrației publice centrale din subordinea Guvernului, care sunt organizate și funcționează la nivel teritorial.

Așadar, o simplă lecturare a conținutului normei constituționale referitoare la locul și rolul prefectului în sistemul autorităților administrației publice din România pune în evidență faptul că prefectul este brațul Guvernului în teritoriu, prin care se asigură conducerea administrației publice și se garantează respectarea legii, inclusiv cu ajutorul căruia sunt conduse celelalte structuri ale administrației publice deconcentrate.

Astfel, prefectul este poziționat constituțional imediat după Guvern, locul său fiind explicit arătat de norma constituțională care îi reglementează cu titlu de principiu atribuțiile, dezvoltate prin legislația în vigoare (OUG nr. 57/2019 partea a IV, Titlul I privind prefectul și subprefectul, cu modificările și completările ulterioare și Hotărârea de Guvern nr. 906/2020 pentru punerea în aplicare a unor prevederi ale Ordonanței de urgenţă a Guvernului nr. 57/2019 privind Codul administrativ) iar prin prisma atribuțiilor date și exercitate, și salarizarea personalului Instituției Prefectului trebuie făcută tot după același criteriu, al locului pe care îl ocupă în administrația publică și al importanței activității desfășurate, respectiv ”reprezentantul Guvernului”, principiu expres arătat în art. 6 lit. d) din Legea nr. 153/2017, dar neaplicat în cazul salarizării personalului Instituției Prefectului.

Astfel, în baza actualului cadru normativ din România, nivelul salariilor de bază al funcționarilor publici din cadrul Instituției Prefectului este jumătate din nivelul salariilor pe care le au funcționarii din administrația publică locală și teritorială, aspect care nu are nicio rațiune juridică din perspectiva atribuțiilor prefecților în teritoriu.

S-a ajuns astfel la situația nefirească ca personalul cu atribuții de control, care are competența constituțională să aprecieze dacă activitatea controlată este conformă cu legea și să acționeze la instanța de contencios administrativ pentru restabilirea legalității încălcate să aibă un salariu mult mai mic decât cel al personalul a cărui activitate este controlată. Ce autoritate mai are în acest caz personalul care efectuează controlul de legalitate și care reprezintă Guvernul pe plan local?

Prin urmare, funcţiile publice din instituțiile prefectului ar trebui să fie asimilate funcţiilor publice de stat, întrucât în desfăşurarea activităţii lor, functionarii publici reprezintă şi apără interesele statului**,** fapt prevăzut de Constituţia Romaniei (art. 123), de OUG nr. 57/2019 privind Codul administrativ, cu modificările și completările ulterioare, (art. 259) Atribuţii care pot fi delegate prefectului:

Miniştrii şi conducătorii celorlalte organe ale administraţiei publice centrale din subordinea Guvernului pot delega prefectului unele atribuţii de conducere şi control, precum:

a) verificarea modului de utilizare a fondurilor publice alocate serviciilor publice deconcentrate;

b) verificarea modului de realizare a obiectivelor cuprinse în strategiile sectoriale;

c) analizarea modului de realizare a acţiunilor cu caracter interministerial care au ca scop creşterea calităţii serviciilor publice;

d) reprezentarea în faţa instanţelor judecătoreşti, în cazul în care serviciile publice deconcentrate din subordine nu pot fi mandatate;

e) alte atribuţii stabilite prin ordin al conducătorului instituţiei ierarhic superioare serviciului public deconcentrat.

Prefectul realizează controlul de legalitate al actelor administrative adoptate/emise de către consiliul judeţean/ preşedintele consiliului judeţean, consiliul local/primarul municipiului reşedinţă de judeţ (toate acestea autorităţi ale administraţiei publice teritoriale), prin functionarii publici din structurile de specialitate ale Instituţiei prefectului; or, în aceste conditii, se impune ca cei care controlează legalitatea actelor acestor autorităţi să se situeze din punctul de vedere al salarizarii la un nivel superior de salarizare in raport cu cei din aceste autoritati, deci funcţionari publici asimilaţi administraţiei publice centrale, respectiv funcţionari publici incadrati in categoria funcţiilor publice de stat.

Conform Codului Administrativ, Prefectul este reprezentant al Guvernului în teritoriu, este conducător al serviciilor publice deconcentrate, este șef al Comitetului Județean pentru Situații de Urgență CJSU, respectiv președinte al Centrului Local pentru Combaterea Bolilor.

Deși gestionarea la nivelul întregului județ a contextului pandemic generat de CORONAVIRUSUL SARS-CoV-2 a presupus și presupune în continuare o activitate intensă a CJSU, care este convocat de mai multe ori pe săptămână, fără week-end-uri, cu mobilizarea unui număr mare de angajați, a fost eliminat sporul de 30% acordat angajaților instituțiilor prefectului în contextul riscurilor asociate infecției cu virusul SARS-CoV-2.

Mai mult, începând cu anul 2020, atribuțiile Instituției Prefectului au fost suplimentate considerabil prin OUG nr. 84/2020 în baza căreia se derulează Programul Operațional Ajutorarea Persoanelor Defavorizate (acordarea de ajutoare alimentare și de igienă), OUG nr. 115/2020 care stabilește măsurile necesare în vederea implementării Fondului de ajutor european destinat celor mai defavorizate persoane, prin măsura de acordare de tichete sociale pe suport electronic pentru mese calde și OUG nr. 133/2020 privind unele măsuri pentru sprijinirea categoriilor de elevi dintre cei mai defavorizați care beneficiază de sprijin educațional pe bază de tichete sociale pe suport electronic acordate din fonduri externe nerambursabile, precum și unele măsuri de distribuire a acestora.

Prin aceste acte normative, instituțiile prefectului din toată țara au preluat majoritatea atribuțiilor Ministerului Investițiilor și Proiectelor Europene precum și din atribuțiile autorităților publice locale în derularea celor trei scheme de ajutor pentru persoanele defavorizate, fără a se asigura însă și o remunerație adecvată pentru implementarea acestor programe finanțate din fonduri europene, așa cum prevede art. 16 alin 1 din Legea-cadru nr. 153/2017 privind salarizarea personalului plătit din fonduri publice, în contextul în care angajații din cadrul Ministerului Investițiilor și Proiectelor Europene, beneficiază de majorarea salariilor de bază în condițiile stipulate de art. 17, alin. 1 din Legea-cadru nr. 153/2017 privind salarizarea personalului plătit din fonduri publice.

De asemenea, sunt mai multe autorități publice centrale care solicită în mod frecvent concursul instituțiilor prefectului pentru derularea activităților și proiectelor proprii (ministere și agenții naționale), de exemplu:

* **Ministerul Dezvoltării, Lucrărilor Publice și Administrației** care a solicitat instituțiilor prefectului asigurarea semnării de către autoritățile publice locale a actelor adiționale la contractele de finanțare pe Programul Național de Dezvoltare Locală PNDL 1 și PNDL 2, precum și pentru pregătirea aplicațiilor de către autoritățile publice locale pentru Programul Anghel Saligny, precum și comunicarea bazelor de date privind asociațiile intercomunitare și locuințele sociale, a utilizării Fondului de Solidaritate al UE ca suport financiar suplimentar în decontarea unor cheltuieli efectuate de România pentru limitarea efectelor epidemiei de coronavirus.
* **Ministerul Muncii și Protecției Sociale**, care a transmis solicitări privind asistenții/ lucrătorii sociali angajați/contractați la nivelul UAT-urilor din județ, precum și implementarea unui proiect multi-instituțional sub coordonarea Instituției Prefectului Județul Constanța.
* **Ministerul Tineretului și Sportului,** care a solicitat situații privind sumele alocate pentru activitățile sportive derulate în județ din bugetul UAT-urilor.
* **Ministerul Românilor de Pretutindeni** care a solicitat anual organizarea campaniilor “Informare acasa! Siguranta in lume”.
* **Secretariatul General al Guvernului** pentru implementarea proiectelor SIPOCA.
* **Ministerul Investițiilor și Proiectelor Europene,** care în afara implementării POAD, solicitasprijin pentru derularea diferitelor altor proiecte sau în scopul colectării de informații – de exemplu, cu privire la efectele produse la nivelul comunității, în zona de influență, de proiectul *Modernizare ecluze. Echipamente și instalații. Faza 2 – Cod SMIS 121106*, care constituie studiu de caz în cadrul activității de evaluare de impact POIM 2014-2020 din proiectul Implementarea Planului de Evaluare a Programului Operațional Infrastructură Mare POIM 2014-2020, derulat de MIPE, prin completarea de anchete sociologice.
* **Avocatul Poporului**, care ne solicită frecvent soluționarea unor cazuri despre care se sesizează din oficiu, din presă.
* **Agenția Națională pentru Romi** care solicită frecvent diverse rapoarte de activitate, de exemplu privind activitatea mediatorilor școlari ș.a.

Exemplele, care pot continua, au menirea de a demonstra rolul pe care instituțiile prefectului îl îndeplinesc în sprijinirea activității autorităților publice centrale și locale.

De asemenea, funcţionarii publici din instituțiile prefectului sunt cei care duc la îndeplinire o serie de activităţi şi atribuţii care revin prefectului in calitatea sa de reprezentant al statului: organizarea şi desfăşurarea alegerilor pentru autorităţile administratiei publice locale, alegerilor pentru Camera Deputaţilor şi Senat, alegerilor pentru Preşedintele României, alegerilor europarlamentare, referendumuri nationale sau orice alte activităţi similare.

Mai subliniem şi activitatea complexă de control pe care o desfăşoară funcţionarii din cadrul instituţiilor prefectului, atât cu privire la legalitatea actelor administrative adoptate/emise de autoritatile administratiei publice locale(primari, președinți de CJ, consilii județene/consilii locale), cât şi cu privire la acțiunile de îndrumare, monitorizare şi control a activității serviciilor publice deconcentrate şi a primarilor şi secretarilor unităţilor administrativ teritoriale din judeţ; or, in aceste condiţii, o salarizare sub nivelul salarizarii din aceste autoritati si institutii publice este discriminatorie si inechitabila, afectand prestigiul si demnitatea acestor functionari publici.

Avem în vedere faptul că prin modificările legislative din anii precedenți functiile publice din structurile teritoriale Direcția de Sănătate Publică, Direcția Sanitar-Veterinară și Siguranța Alimentelor, Casa Județeană de Asigurări de Sănătate, Comisariatul Județean pentru Protecția Consumatorului, Direcția Județeană de Statistică, Garda Forestieră, Administrația Județeană a Finanțelor Publice au fost deja incluse in grila de salarizare a functiilor publice de stat.

Astfel, la data prezentei, raportat la serviciile publice deconcentrate din Legea Cadru nr. 153/2017 privind salarizarea personalului plătit din fonduri publice, se observă o uriașă discrepanță între salariul de bază stabilit pentru structura de specialitate a prefectului față de cel stabilit pentru acestea.

**Considerăm că salarizarea personalului din cadrul instituțiilor prefectului ar trebui să fie la nivelul funcțiilor publice de stat, având în vedere că instituția prefectului este un organ de control al activității autorităților publice locale și de conducere a serviciilor publice deconcentrate.**

Sigur, creșterile salariale de până acum s-au făcut doar pentru anumite autorități și instituții publice, fără a se respecta principiile care stau la baza sistemului de salarizare prevăzute în Legea-Cadru nr. 153/2017 privind salarizarea personalului plătit din fonduri publice, adică, după noua lege a salarizării, noi vom ajunge în anul 2022 la salariile pe care deja le au stabilite colegii noștri din autoritățile administrației publice locale și din serviciile publice deconcentrate.

Față de cele prezentate , vă rugăm să ne sprijiniți în vederea modificării Legii 153 din 2017 în sensul salarizării personalului din cadrul instituțiilor prefectului la nivelul funcțiilor publice din cadrul administrației publice centrale – funcții publice de stat.

În atare condiţii va propunem să susțineți modificarea  *Legii-cadru nr.153/2017 privind salarizarea personalului plătit din fonduri publice,*

Anexa nr. I - FAMILIA OCUPAŢIONALĂ DE FUNCŢII BUGETARE ADMINISTRAŢIE"

Capitolul I lit. A - Salarizarea funcţionarilor publici

**I. Salarii pentru administraţia publică centrală**

……………………………………………

\*) Funcţii publice de stat, stabilite şi avizate potrivit legii în cadrul aparatului Administraţiei Prezidenţiale, al Parlamentului, al Guvernului, al ministerelor, Academia Romana, al înaltei Curţi de Casaţie şi Justiţie, al Consiliului Concurenţei, al Curţii de Conturi, al Consiliului Naţional pentru Studierea Arhivelor Securităţii, al Consiliului Naţional al Audiovizualului, al Consiliului Legislativ, al Casei Naţionale de Pensii Publice, al Casei Naţionale de Asigurări de Sănătate, al Agenţiei Naţionale pentru Ocuparea Forţei de Muncă, al Inspecţiei Muncii, al Agenţiei Naţionale pentru Plăţi şi Inspecţie Socială, al Autorităţii Naţionale Sanitară-Veterinară şi pentru Siguranţa Alimentelor si structurile subordinate, al Autoritatii Nationale pentru Protectia Consumatorului si structurile subordinate, al Autoritatii pentru Reforma Feroviara, al Agentiei Nationale de Administrare Fiscala si unitatilor subordinate, al celorlalte organe de specialitate ale administraţiei publice centrale, precum şi pentru funcţiile publice corespunzătoare categoriei înalţilor funcţionari publici din cadrulInstituţiei Prefectului.

Propunerea de modificare a legii:

1. La steluța, din corpul ultimelor doua rânduri ale paragrafului, se adaugă sintagma “… și a celor din structura de specialitate…” textul urmând a avea următorul conținut : “precum şi pentru funcţiile publice corespunzătoare categoriei înalţilor funcţionari publici si a celor din structura de specialitate din cadrul Institutiei Prefectului” .

Totodată, considerăm că se impune armonizarea și acordarea nivelului salarial pentru personalul din Instituțiile Prefectului la același nivel cu cel al funcțiilor publice de stat, în raport cu importanța, răspunderea, complexitatea activității și nivelul studiilor necesare pentru desfășurarea activității.

*Cu mulțumiri și deosebita apreciere,*

**Atașăm prezentului memoriu, semnăturile funcționarilor publici și personalului contractual din cadrul Instituției Prefectului-Județul Botoșani, semnatari ai acestui Memoriu:**

|  |  |  |  |
| --- | --- | --- | --- |
| **Nr. crt.** | **Numele şi prenumele** | **Funcţia** | **Semnătura** |
| 1 |  |  |  |
| 2 |  |  |  |
| 3 |  |  |  |
| 4 |  |  |  |
| 5 |  |  |  |
| 6 |  |  |  |
| 7 |  |  |  |
| 8 |  |  |  |
| 9 |  |  |  |
| 10 |  |  |  |
| 11 |  |  |  |
| 12 |  |  |  |
| 13 |  |  |  |
| 14 |  |  |  |
| 15 |  |  |  |
| 16 |  |  |  |
| 17 |  |  |  |
| 18 |  |  |  |
| 19 |  |  |  |
| 20 |  |  |  |
| 21 |  |  |  |
| 22 |  |  |  |
| 23 |  |  |  |
| 24 |  |  |  |
| 25 |  |  |  |
| 26 |  |  |  |
| 27 |  |  |  |
| 28 |  |  |  |
| 29 |  |  |  |
| 30 |  |  |  |
| 31 |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |